runetrust/blame-folketinget-dk huggingface dataset:
Klaus Kjær (DF), 2001-02-08:
Da forslaget samtidig fortsat sikrer mobiliteten mellem de nordiske lande, da den ny pensionsoverenskomst indeholder en overgangsordning for allerede ansatte tjenestemænd inden for en 5-års-periode, og da forslaget ikke skønnes at have økonomiske eller andre administrative konsekvenser af væsentlighed for det offentlige, ligesom forslaget ikke har økonomiske og administrative konsekvenser for erhvervslivet, er Dansk Folkeparti som udgangspunkt positive over for lovforslaget.
Anne Baastrup (SF), 1998-04-21:
Et andet problem, som jeg forsøgte at få Venstres ordfører til at gå lidt i debat med mig om, men hvor han gled af, er, hvordan vi kan sikre, at flygtninge, der meget gerne vil repatrieres, vende tilbage, lige så snart, der er fred i deres land, rent faktisk kan få deres familie med. Mange forældre tager af sted alene uden deres børn, fordi deres børn ikke vil med.
Jakob Engel-Schmidt (V), 2015-05-26:
Ja, de ærede medlemmer af Folketinget må nøjes med undertegnede, da Troels Lund Poulsen desværre er blevet forhindret, og da min stemme er under Gajol- og Strepsilbehandling, undskylder jeg i forvejen, hvis det er sådan, at det bliver lidt utydeligt.
Tom Behnke (KF), 2013-05-03:
Det sidste, jeg vil sige om det her, er, at et af de steder, hvor jeg har bemærket, at der kan være en, jeg ved ikke, om det er en overimplementering, for så skal man jo langt, langt ned i materien for at finde ud af, om det er det, der gør sig gældende, eller om det bare er en uhensigtsmæssighed på grund af den måde, vi har valgt at gøre det på i Danmark, men jeg synes, det er uhensigtsmæssigt, at f.eks. lærlinge og unge mekanikere ikke kan få lov til at prøvekøre de køretøjer, de selv har repareret.
Peter Skaarup (DF), 1999-05-12:
Nu har man så i Danmarks Statistik fået regnet på de her ting og foretaget en sammenligning mellem 1998 og 1997, og situationen er altså den, at problemerne har vokset sig større, når det gælder den groveste vold, forstået på den måde, at de straffe, der bliver givet, rent faktisk er faldet i 1998 sammenlignet med 1997.
Carsten Hansen (S), 2003-03-13:
Det er ikke den fleksibilitet, som er indeholdt i loven, der er interessant, det er søreme det andet, der er interessant, og det kunne være rart, hvis det sociale ansigt, Dansk Folkeparti forsøger at vise, nu kom op til overfladen, og det ikke bare blev nedskæring på nedskæring på uddannelsesområdet.
Eva Møller (KF), 2000-12-01:
I 1962, da A.P. Møller fik eneretsbevilling til efterforskning og udvinding i hele den danske undergrund, var der ikke mange, der troede på ideen, og vel slet ingen, der forestillede sig, at Danmark ville blive eksportør af gas og olie, men i 1972 blev den første olieproduktion sat i gang, og siden er det bare gået derudad.
Mariann Fischer Boel (V), 2001-10-25:
Jeg tror ikke, der er nogen, der, uanset om de har købt bolig før 1. juli 1998 eller efter 1. juli 1998, synes, at de har fået en behandling, som skulle sikre, at ejendomsværdiskatten skulle fortsætte på et lavere niveau end det, de havde været vant til fra tidligere.
Torben Hansen (S), 2008-12-16:
På den baggrund har oppositionen stillet et ændringsforslag her til andenbehandlingen, der rent faktisk vil imødekomme kommunernes ønsker, og som rent faktisk også vil sikre, at de kommuner, der har udgifterne til beskyttelsen af danskernes fælles ressource, nemlig vores drikkevand, rent faktisk også bliver kompenseret for det.
Per Stig Møller (KF), 2008-02-01:
Vi har en menneskerettighedsdialog mellem EU og Rusland to gange om året, og det har bl.a. ført til, at den række af domme, der er faldet ved Menneskerettighedsdomstolen i Strasbourg, jo rent faktisk nu fører til, at der udbetales de erstatninger, som domstolen har pålagt Rusland at betale.
Pernille Rosenkrantz-Theil (EL), 2004-11-19:
Så jeg vil spørge fru Gitte Lillelund Bech, hvad Venstres indstilling vil være til fortsat at have Albertslundmodellen som ulovlig i lovgivningen, altså til at man lader være med at gå ind og forandre på lovgivningen specielt set i lyset af, at Albertslund Kommune faktisk er gået bort fra tvangsspredningsmodellen, fordi den viste sig ikke at virke.
Bjarne Corydon (S), 2014-05-14:
Jeg vil bare generelt understrege, at Finansministeriet og ressortministerierne løbende er i meget tæt dialog omkring budget- og bevillingsmæssige og mere faglige spørgsmål, og det er en fuldstændig integreret del af arbejdsformen i ministerierne og en væsentlig forudsætning for, at vi sikrer høj kvalitet i opgaveløsningen såvel i Finansministeriet som i ressortministerierne.
Torsten Schack Pedersen (V), 2014-12-04:
Der kan jeg forstå at Socialdemokratiet mener: Okay, regeringen må nedjustere vækstskønnet; i løbet af den her uge eller næste uge kommer der en Økonomisk Redegørelse, der sænker vækstudsigterne for dansk økonomi; men der er ikke behov for mere, det går så fint.
Peter Skaarup (DF), 2013-03-14:
Tilsynet bliver jo så gennemført på en måde, hvor det får lidt flere muskler, og udpegningen sker på en lidt anden måde, men stadig væk med udgangspunkt i, at det er justitsministeren, den til enhver tid siddende, der i den sidste ende i store træk udpeger tilsynet.
Martin Henriksen (DF), 2012-05-03:
Derfor vil jeg høre, om ministeren vil være med på at indføre en ordning i Folketinget, der går ud på, at når ministeren næste gang får et påbud, en ordre eller en anmodning om, at Danmark skal ændre et eller andet – i dette tilfælde på udlændingeområdet – så forpligter justitsministeren sig til at orientere de ordførere i Folketinget, som er ansvarlige for udlændingeområdet og siger til dem, at der er kommet en anmodning fra Europa-Kommissionen om, at vi ændrer noget i udlændingepolitikken.
Per Dalgaard (DF), 2011-03-02:
Jeg vil spørge om pirateri, og jeg skal nok lade være med at komme ind på den utrolig kedelige affære, der i øjeblikket finder sted med danske sejlere, så forsvarsministeren ikke uforvarende kommer til at komme med nogle informationer, som kan bruges herfra og sendes til Somalia.
Johs. Poulsen (RV), 2007-10-23:
Nu er det jo sådan, at den her, kan man sige, tekniske ændring i det her lovforslag, som omhandler nedsættelsen fra 14 til 13 medlemmer, jo i realiteten, hvilket også flere ordførere allerede har svaret, er en udmøntning af en ratificering af en lov, som allerede er vedtaget i det her Folketing.
Lea Wermelin (S), 2017-02-02:
Nu kom ordføreren selv ind på det; jeg har nemlig også bemærket den udmelding, som Venstres ordfører er kommet med, både i Jyllands-Posten om, at tog skulle høre fortiden til, og i Ingeniøren om, at man kunne forestille sig, at de selvkørende biler helt tager over.
Martin Henriksen (DF), 2009-04-29:
En ting er, at Socialdemokraterne og venstrefløjen har svært ved at forstå, at børn er forskellige og har forskellige forudsætninger og talenter - det er så, hvad det er - men jeg synes også, at regeringens linje på det her område er ren slingrekurs, og jeg synes da, at regeringen må finde ud af, hvad det er, den lige præcis vil.
Morten Dahlin (V), 2023-01-19:
Vi står fast på forslaget om store bededag, ikke fordi det er et sjovt forslag, men fordi vi mener, det er et rigtigt forslag, som frigør nogle midler, vi kan bruge til at investere i Danmarks forsvar – det trænger det til – og fordi det øger den strukturelle beskæftigelse, så vi kan få flere hænder i økonomien, både i den private sektor og i den offentlige sektor.
Karina Lorentzen Dehnhardt (SF), 2013-02-21:
Der tror jeg, at vi er nødt til at være konsekvente, at der selvfølgelig er nødt til at være fængselsstraf, hvilket vi også har, at der er nødt til at være visitationszoner, at der er nødt til at være politi til stede i nattelivet, og at der er nødt til at være Natteravne.
Anne Baastrup (SF), 2009-11-10:
Derfor tror jeg, at det er absolut vigtigt – også for organisationerne – at der ikke er nogen som helst diskussion om, at det her lovforslag er blevet vedtaget, inden vi går på juleferie; jeg tror, at det er helt afgørende for organisationerne og de mennesker, der i øvrigt måtte sidde og se på denne forestilling her i salen, at der ikke skal være diskussion om, at vi bliver færdige.
Tina Nedergaard (V), 2010-11-11:
Ja, bl.a. fordi det ønskede Dansk Folkeparti, men jo også, fordi det giver god mening i forhold til sociale udgifter, i forhold til ældrepleje, i forhold til børnepasning, i forhold til først og fremmest vores folkeskole, må jeg have lov at tilføje som undervisningsminister.
Nick Hækkerup (S), 2022-03-01:
Det er fuldstændig rigtigt, som det er blevet sagt, at det jo ikke er en bestemmelse, som er blevet anvendt overvældende mange gange – antallet af anmeldelser er til at overskue, og det må man bestemt også sige at dommene er – men det er jo ikke det samme, som at bestemmelsen ikke er relevant.
Gudrun Laub (V), 2003-04-03:
Hr. Jørn Jespersen sagde, at tre partier afviser forslaget, og nævner Venstre, Socialdemokraterne og Dansk Folkeparti. Men der har hr. Jørn Jespersen da overset, at jeg også talte for Det Konservative Folkeparti, som også afviser det.
Bertel Haarder (V), 2021-10-05:
Det var præcis det, Grundtvig ville med sin højskoletanke, og det var samme Grundtvig, der for 170 år siden, i 1851, bad Tinget erindre – og jeg citerer – at »folkets øjne hviler på os«, og han bad om, at de folkevalgte for at bære dette ansvar måtte få »Guds kraft, visdom og velsignelse«.
Pernille Schnoor (S), 2015-11-11:
Ifølge beregninger fra Danske Erhvervsskoler betyder regeringens omprioriteringsbidrag, at 408 medarbejdere alene på erhvervsskolerne i Storkøbenhavn skal afskediges, for at man kan hente de 2 pct. ind, og i hele Danmark drejer det sig om 1.961 medarbejdere.
Rasmus Prehn (S), 2009-05-14:
Skulle man ikke i tide have sat ind og have lavet de renoveringsopgaver, sådan at man ikke kun kunne have skabt beskæftigelse, men også have sikret sig, at der var ordentlige arbejdsbetingelser for vores offentligt ansatte, og at vores skolebørn også kunne have ordentlige fysiske rammer?
Jørn Dohrmann (DF), 2008-11-07:
Er det sådan, at Venstre og hr. Eyvind Vesselbo vil lægge pres på regeringen, for at man tager en diskussion eventuelt med KL for at høre, om der er nogle andre muligheder for at lave et system, som de eventuelt kunne bakke op bag, så man ikke absolut skulle bruge DUT-systemet, men at KL og regeringen måske fandt en anden måde at fordele udgifterne på, sådan at kommunerne kunne blive kompenseret på en bedre og mere ligelig måde?
Carl Andersen (LA), 2026-02-19:
Jeg er selvfølgelig enig i, at det ikke tjener særlig mange at have inaktive kommunalbestyrelsesmedlemmer siddende, men det er jo bare meget pudsigt, at folk finder ud af, at de ikke ønsker at varetage andet end et borgmesterhverv, for så skal man jo ikke stille op til kommunalbestyrelsen.
Ole Birk Olesen (LA), 2018-05-16:
I praksis betyder det, at hvis et enfamiliehus ikke har niveaufri adgang ved en yderdør i adgangsetagen, skal det dokumenteres ved færdigmeldingen af byggeriet, at det kan lade sig gøre at etablere en niveaufri adgang på et senere tidspunkt, f.eks. ved at dokumentere på en tegning, hvordan det kan gøres.
Jann Sjursen (KRF), 1999-10-07:
Men jeg vil alligevel sige - specielt med hensyn til plejehjemmene, som jeg beskæftigede mig med i min tale - at efter vores opfattelse i Kristeligt Folkeparti, og det kan hr. Jacob Buksti så måske benægte, er det sådan, at man skal være endog meget plejekrævende, hvis man skal have mulighed for at komme på plejehjem i dag, fordi vi jo har hyldet filosofien om længst muligt i eget hjem.
Kristian Thulesen Dahl (DF), 1997-10-30:
Jeg er ret overbevist om, at hvis linjen fortsætter, som den er startet, med at afvise alle forslag til stramninger på udlændingeområdet, som jeg hører er det reelle signal også fra spørgetiden forleden fra hr. Bjørn Elmquist, så vil det lykkes for os.
Lotte Bundsgaard (S), 2000-12-07:
På et tidspunkt tidligere i dag var hr. Peter Skaarup meget indstillet på, at hvis unge bare fik 2 til 4 dage i fængsel, skulle de nok komme ud af deres kriminalitet, men nu står hr. Peter Skaarup nærmest og snakker om lange behandlingsforløb og sikrede institutioner.
Rune Lund (EL), 2021-05-04:
Og jeg må egentlig indrømme lidt, at når jeg husker de debatter, jeg bl.a. har deltaget i her i Folketingssalen fra 2015 og frem, hvor vi gennem den ene finanslov efter den anden, da der sad en blå regering, skulle se, at man ikke engang kunne levere en finansiering i finanslovene, som gjorde, at det demografiske træk blev finansieret – ikke engang nok penge til, at velfærden kunne holde skindet på næsen – og man så kommer her med sådan et forslag til 15 mio. kr. og vil lade, som om man gør noget for elever, som f.eks. går i den danske folkeskole, så synes jeg måske, det er en lille smule tyndt, hvis jeg skal være helt ærlig.
Birthe Skaarup (DF), 2002-04-17:
Kun i særlige tilfælde, hvor forholdene taler for det, kan Lægemiddelstyrelsen i samarbejde med ministeren bestemme, om et apotek eller en filial skal godkendes, og vi går alene ud fra, at der er tale om fremtidige bevillingsopslag. Med forslaget får apotekerne dog pålagt nogle nye administrative byrder, som Dansk Folkeparti læser det her forslag, ligesom de også skal fastsætte nogle servicemål for aktiviteter inden for distribution af lægemidler og - ikke at forglemme - give en faglig rådgivning om lægemidler.
Aase D. Madsen (DF), 2001-12-11:
Med hensyn til dødepakken - ja, det ord siger jeg, for det er gået ind i den danske sprogbrug, og det er ikke Dansk Folkeparti, der har copyright på navnet »dødepakken«, det vil jeg da godt have lov til at sige - så gå ud til ældreorganisationerne og hør, hvad der bliver sagt dér. Med hensyn til de 400 mio. kr., var hr. Villy Søvndal ikke selv med til at vedtage forslaget om at fjerne 400 mio. kr. fra dette område?
Lene Espersen (KF), 2000-10-05:
Hvis det er sådan, at fru Elisabeth Arnold og regeringen kan love, at denne her horde af afgifter og skatter, der falder ned over erhvervslivet i tide og utide, stopper; hvis man giver erhvervslivet en skatte- og afgiftspause, hvor de får lov at konsolidere sig, er jeg helt overbevist om, at erhvervslivet også vil påtage sig den forpligtelse, der er, ikke kun til at skaffe lære- og praktikpladser, men også til at sørge for, at det rummelige arbejdsmarked bliver en realitet.
Søren Gade (V), 2006-04-18:
Derfor er det jo rigtigt, som hr. Morten Helveg Petersen sagde, at vi i USA ser mange efterretningstjenester, som arbejder som rasende på at sikre det amerikanske samfund, men de får ikke udvekslet de nødvendige informationer, hvilket så gør, at vigtig information for en anden tjeneste går tabt.
Thor Pedersen (V), 2002-11-27:
For det første vil det altid være et spørgsmål om, hvordan vi vurderer konjunkturudviklingen, og hvordan verden ser ud, og for det andet indgår vi sammen med kommunerne i maj-juni aftale om, hvordan væksten skal fordeles, altså om det skal være til fordel for kommunerne, altså KL-området og Amtsrådsforeningens område, eller for staten.
Lars Løkke Rasmussen (M), 2024-12-18:
Det er derfor, vi har været ude at tage afstand fra – jeg tror endda, jeg brugte ordet fordømt – Knessets beslutning om UNRWA og nu sammen med vores allierede presser på for, at Israel kommer op med nogle operationelle svar på, hvordan man med de beslutninger, man har truffet omkring UNRWA, vil sikre, at man lever op til sine folkeretlige forpligtigelser.
Finn Sørensen (EL), 2013-02-28:
Og noget af det, vi måske lige overvejer, og som gør, at vi ikke bare lige opsøger den situation, som hr. Joachim B. Olsen så indtrængende opfordrer os til, kunne jo være en vis frygt for, at hr. Joachim B. Olsen og de andre borgerlige partier får endnu mere magt ved et kommende folketingsvalg, end de har nu, og end de havde før.
Peter Hansen-Nord (V), 1999-04-08:
Omkring barmarksprojekter, og vi skal jo ikke sidde og citere hinanden fra nogen forhandlinger: Jeg tog det ikke med i mit indlæg, men det har bekymret Venstre meget at se adskillige af barmarksprojekternes baggrund for etablering, og jeg tror, vi adskillige gange også har peget på, at det var nogle dårlige fundamenter, man byggede adskillige af de her værker på.
Magnus Heunicke (S), 2005-12-06:
Hvis man ville have udnyttet alle de muligheder for fornyelse, udvikling og hensyntagen til samtlige itbrugere, også de såkaldt svage, der havde været helt oplagte i forbindelse med denne reform af det kommunale landkort, skulle der have været en langt højere grad af økonomisk opbakning til kommunerne og en klar målsætning for håndte ringen af bl.a. de udfordringer, der er for svagtseende og læsesvage.
Keld Albrechtsen (EL), 2000-03-16:
Jeg ved godt, at der er pensionskasser, som ejer noget byggeri, der er så dyrt, at der bliver problemer, men der er altså også pensionskasser, der ejer ganske mange forholdsvis økonomisk rimelige boliger, som de jo stiller til rådighed for bl.a. deres medlemmer.
Erling Bonnesen (V), 2013-01-11:
Da regeringen blev udnævnt, fik vi jo som bekendt en landdistriktsminister, og jeg glædede mig da også over, at det oven i købet blev en fra Fyn, for så var der – troede jeg – i hvert en chance for, at vi nu kunne få stoppet det såkaldte københavneri og i hvert fald hindre, at der blev flyttet ressourcer fra resten af Danmark, altså fra landdistrikterne, til København.
Line Barfod (EL), 2010-11-09:
Vi ved, at der er brug for at få sat rigtig meget gang i at skabe grønne job, i at få sat gang i vedvarende energi, i at få sikret, at vi får skabt nogle af de produkter, som vi har brug for fremover, i stedet for at de skal sendes mange gange rundt om jorden, og at vi har brug for at få lavet nogle gode fødevarer osv. Der er masser af job, som vi skal have i Danmark fremover.
Simon Kollerup (S), 2015-04-14:
Nu siger Enhedslisten så, at det negative her – som jeg hører tillægsordene – er, at det er midlertidigt, og at det er utilstrækkeligt, men så skal jeg bare spørge om noget: Er ordføreren ikke enig i, at der med det her lovforslag bliver en forhøjelse af særtilskudspuljen for særlig vanskeligt stillede kommuner?
Lea Wermelin (S), 2019-03-27:
Nu er det her et eksempel fra en udenlandsk netbutik, hvad ministeren også er inde på, og jeg tror bare, at der er rigtig, rigtig mange danske forældre, som ikke vil have, at deres børn skal komme i kontakt med sådan noget legetøj, men som ikke nødvendigvis er klar over alle de her regler.
Erik Lund (KF), 2018-12-07:
Det, vi har fået flest henvendelser om, er om danske statsborgere, der bliver ramt, og vi må nok sige, at det er rigtigt, at der er nogle, der bliver ramt, men det vigtigste for mig er også at slå fast, at når en dansker tager til udlandet for at kunne arbejde og dygtiggøre sig, er det jo ikke en forudsætning, at man regner med, at så skal man tilbage og have arbejdsløshedsdagpenge.
Keld Albrechtsen (EL), 1997-11-25:
Det er jo meget tungt stof, det ved hr. Stavad også, og ansvarlige juridiske forskere tager sig grundig og god tid til at analysere så alvorlig en problemstilling som denne her, og derfor vil disse indlæg selvfølgelig komme. Jeg kan da gøre opmærksom på, at professor Hjalte Rasmussen f.eks. har offentliggjort en analyse omkring miljøgarantien, den reviderede miljøgaranti i Amsterdamtraktaten, en analyse, som bl.a. underbygger det synspunkt, vi andre har haft hele vejen igennem, nemlig at folketingsflertallets officielle bedømmelse af miljøgarantien og juraen i miljøgarantien hele vejen igennem har været båret af en overoptimistisk tro på, hvad den kunne bruges til, og ikke har turdet se realiteterne i øjnene.
Lene Espersen (KF), 1998-04-03:
Jeg er glad for at få det klare svar fra hr. Jørn Jespersen, at hr. Jørn Jespersen fra SF altså åbenbart ikke mener, at forbrugerne skal have samme vilkår her i landet, og at det er helt i orden, at ét amt kører tingene på én måde og et andet amt kører dem på en anden måde.
Peter Skaarup (DF), 2013-05-29:
Jeg kunne godt tænke mig at spørge den socialdemokratiske ordfører om det kæmpemæssige problem, vi i øjeblikket har, ikke bare i EU, men i en række lande, hvor man oplever, at man giver relativt gode, høje sociale ydelser, men hvor der er nogle, der rejser rundt i de europæiske lande og kan modtage de sociale ydelser uden faktisk at have betalt ind til dem over skatten.
Ellen Trane Nørby (V), 2016-05-11:
Så det der meget kortsigtede synspunkt – vi vil ikke tage ansvar, vi vil ikke være med til at sikre, at vi kan løse opgaven – kan man selvfølgelig også godt indtage herinde langt væk fra den konkrete kommune, hvad enten det er radikale, det er SF'ere, det er Dansk Folkepartimedlemmer i kommunerne, som står med opgaven.
Villy Søvndal (SF), 2003-01-21:
Når man tager bestemte grupper ud, mennesker, der har været i Danmark op til 7 år, og placerer dem på halvdelen af den bistandshjælp, danskere får, når man i forhold til unge sætter satserne ned på dagpenge og bistandshjælp i store grupper, det, man kalder lommer i en debat her i Folketinget, men det er grupper på 30.000, som har børn, så er det da klart, at der er nogle børn, der kommer til at eksistere på et leveniveau, der er under halvdelen af den bistandshjælp, vi indtil nu har karakteriseret som et leveminimum, og at det får nogle konsekvenser i forhold til fattigdom.
Mikkel Dencker (DF), 2004-10-28:
Det har desværre ikke været muligt at finde private, der har været villige til at gå ind i denne her godsbanedrift, og på baggrund af, at godsbanedriften på privatbanerne faktisk er rentabel i mange tilfælde, er der jo ingen grund til ikke at skabe basis for, at det nu kan fortsætte på den måde, som er anvist i lovforslaget.
Merete Scheelsbeck (KF), 2021-04-23:
Mig bekendt har Danmark fået medhold i Østre Landsret om, at danske investeringsforeninger godt kan beholde deres frikort, uden at det er i strid med EU-retten, og vi vil rigtig gerne vente og se, hvad Højesteret kommer frem til, inden vi træffer en beslutning på baggrund af det.
Lars Løkke Rasmussen (V), 1999-04-20:
Vist er det ikke noget kønt barn og jo meget langt fra den kæmpe, der var lagt op til i regeringsgrundlaget, hvor regeringen lagde op til at løse sygehusproblemerne i hovedstadsområdet ved en fusion af HS og Københavns Amts Sygehusvæsen, som - sådan blev det udtrykt - og jeg citerer: »første fase på vej mod en egentlig hovedstadsreform«. Men det minder dog om et barn, og et sådant skal man som bekendt jo ikke smide ud med badevandet, selv om det ikke umiddelbart lige præcis ligner noget, man sådan for alvor ønskede sig.
Lennart Damsbo-Andersen (S), 2014-05-09:
Det er jo netop sådan, at et kort, man kun kan få, hvis man har gennemgået et basiskursus, inden man går ind på en byggeplads, alt andet lige vil sikre, at der bliver færre ulykker, at der bliver færre arbejdsskader, for så ved man nøjagtig, hvordan man skal begå sig på en arbejdsplads.
Line Barfod (EL), 2005-11-24:
Og så kan jeg ikke lade være at sige til Venstres ordfører, hr. Leif Mikkelsen, der mente, at vi lige har været vidne til, at flertallet i kommunerne tænker sig godt og grundigt om, før de konstituerer sig og vælger borgmester, at det er lange og grundige overvejelser, der ligger til grund for alle konstitueringer i alle kommuner, at det ikke helt er det indtryk, man sidder tilbage med.
Karen Hækkerup (S), 2013-04-17:
Jeg vil også gerne slå fast, at selv om man kan være bekymret for, at der er visse kræfter i det muslimske miljø, der så at sige går den forkerte vej, så har hovedparten af de knap 215.000 borgere i Danmark, der har en muslimsk baggrund, et velfungerende liv.
Karina Lorentzen Dehnhardt (SF), 2024-01-11:
Jeg skal ikke kunne sige mig fri for selv en gang imellem at have fremsat et forslag om en strafskærpelse her og der, men overordnet set er det noget rod, at vi hæver strafferammerne uden at have Straffelovrådet til at kigge det hele igennem, for det kommer til at skabe nogle uhensigtsmæssigheder, så det ikke er afstemt i forhold til de forskellige forbrydelser.
Keld Albrechtsen (EL), 2003-10-24:
Samtidig har vi altså den situation, at Kommissionen ikke engang har villet foreslå en ansvarsordning, således at de landmænd, der eventuelt får lov til at lave GMO-produktion, stort set kan gøre det ansvarsfrit, og så skulle vi altså bruge disse her penge.